Blåheggslekta

Blåheggslekta (Amelanchier) er en slekt med løvfellende busker og små trær i rosefamilien. De er populære hageplanter, men forvilles lett og kan opptre som invaderende arter. På norsk ble slekta tidligere kalt søtmispel, og de vanlige dyrkede artene omtales i litteraturen med minst to forskjellige norske navn.


== Beskrivelse ==
De blir 2–25 m høye og danner ofte tette buskas. Stammene er opprette med som regel grå bark. Torner forekommer aldri, og unge skudd kan være hårete eller glatte. Bladene sitter spredt, er hele, elliptiske til eggrunde og har tannet bladrand. Akselbladene faller tidlig av. Høstfargen er ofte vakker. De tvekjønnede blomstene sitter i klaser. Det er fem hvite, ofte smale, kronblad, fem grifler og mange pollenbærere. Frukten er en kjernefrukt der begerbladene sitter igjen. Kjernehuset er lite utviklet, så frukten minner om et bær.


== Økologi og utbredelse ==
Alle artene er lyskrevende, og de forekommer helst tidlig i den økologiske suksesjonen. Typiske voksesteder er åpen skog, steinete steder og vannkanter. Fruktene er ettertraktet av fugler og andre dyr. Antall arter oppgis til mellom 6 og 33 i ulike publikasjoner. Artene er vanskelige å skille fra hverandre ettersom de morfologiske karakterene er variable. Systematikken kompliseres ved at apomiksis og hybridisering er vanlig.De aller fleste artene hører hjemme i Nord-Amerika, og nordlige USA og sørlige Canada har det største mangfoldet. Det er to arter i Øst-Asia. Prydblåhegg (A. ovalis) vokser i Europa, Nord-Afrika og Sørvest-Asia, mens Amelanchier parviflora kun forekommer i Hellas og Tyrkia. Fem arter med amerikansk opprinnelse er naturalisert i Europa. Kanadablåhegg (A. lamarckii) dyrkes og finnes forvillet i Europa. Den er en hybrid mellom to nordamerikanske arter, men finnes ikke naturlig i Nord-Amerika.


== Bruk i hager ==
Artene i blåheggslekta er populære hageplanter ettersom de har store mengder hvite blomster om våren og blad med vakre høstfarger. Det hender også at de blir dyrket for fruktens skyld, spesielt taggblåhegg. De fire vanligste artene i Norge er
taggblåhegg (bærsøtmispel, heggmispel, A. alnifolia) som blir 2–4 meter høy med gul høstfarge
glattblåhegg (glattsøtmispel, A. laevis) som blir 6–9 meter høy med rød til mørk lilla høstfarger
blåhegg (junisøtmispel, A. spicata) som blir 3–4 meter høy med gule og røde høstfarger
kanadablåhegg (lamarksøtmispel, A. lamarckii) som blir 6–8 meter høy med purpursvarte frukter i lange klaser


== Invaderende arter ==
Fruktene til artene i blåheggslekta er ettertraktet av fugler, og de kan derfor spre seg hurtig og langt. Når de etablerer seg i naturen, kan de fortrenge stedegne busker, skape busksjikt der de ikke finnes naturlig og forstyrre balansen mellom busker med frukt og fruktetende fugler. Artsdatabanken har vurdert invasjonspotensialet til de fire artene som er funnet forvillet i Norge.

taggblåhegg – svært høy risiko
kanadablåhegg – svært høy risiko
prydblåhegg – ingen kjent risiko
blåhegg – svært høy risikoArtene med status svært høy risiko skårer fire poeng av fire i «invasjon», det vil si artens spredningsevne, og tre poeng av fire i «effekt», det vil si artens effekt på økosystemer.


== Galleri ==

		
		
		
		


== Referanser ==


== Litteratur ==
Lid, Johannes og Lid, Dagny Tande: Norsk flora. 7. utg. Redigert av Elven Reidar. Samlaget, 2005. ISBN 978-82-05-32563-0 (Side 472-473)
Stenberg, Lennart og Mossberg, Bo: Gyldendals store nordiske flora. Gyldendal 2007. ISBN 82-521-6029-8 (Side 315)
C. Grey-Wilson og M. Blamey (1992). Teknologisk Forlags store illustrerte flora for Norge og Nord-Europa. Norsk utgave T. Faarlund og P. Sunding. Teknologisk Forlag. s. 196–197. ISBN 82-512-0355-4. 


== Eksterne lenker ==
(en) Amelanchier i Encyclopedia of Life 
(en) Amelanchier i Global Biodiversity Information Facility 
(no) Amelanchier hos Artsdatabanken 
(sv) Amelanchier hos Dyntaxa 
(en) Amelanchier hos Fossilworks 
(en) Amelanchier hos ITIS 
(en) Amelanchier hos NCBI 
(en) Amelanchier hos The International Plant Names Index 
(en) Amelanchier hos Tropicos 
(en) Kategori:Amelanchier – bilder, video eller lyd på Wikimedia Commons 
(en) Amelanchier – galleri av bilder, video eller lyd på Wikimedia Commons